OBH 2789/1996.
Az állampolgári jogok országgyűlési biztosának jelentése
Előadó: dr. Almási Eszter 

A vizsgálat megindítása:

A panaszos az állampolgári jogok országgyűlési biztosához intézett beadványában a Fogyasztóvédelmi Főfelügyelőség eljárását és szakvéleményét kifogásolta. Levelében leírja, hogy a Bertinus Kft-től vásárolt ALEKO Pick-Up típusú gépkocsi meghibásodásakor az általa szóban előadottakat a Fogyasztóvédelmi Főfelügyelőség vizsgálata lefolytatása során nem vette figyelembe és az álatluk készített szakvélemény több helyen hiányos. 

Az állampolgári jogok országgyűlési biztosáról szóló 1993. évi LIX. alapján, az Alkotmányban deklarált joggállamiság elvének érintettsége okán, a vizsgálatot 1996. november 12-én megindítottam. 

A megállapított tényállás:

A Fogyasztóvédelmi Főfelügyelőség tájékoztatása alapján a Bertinus Kft. 1995. október 24-i keltű megbízása alaján vizsgálták először a panaszos gépjárművét a belső lábszőnyeg megrongálodása miatt. Később szóban tett hibabejelentések alapján a vizsgálat kiterjedt a gépkocsi főbb részeire, valamint a motorra is (1995. december 23, 1996, január 22.) Az eljárás során két szakvélemény készült, ezekből megállapítható, hogy a panaszos szóbeli hibabejelentéseit figyelembe vették, műszakilag elbírálták. 

Hivatalom megkeresése alapján az Ipari Kereskedelmi és Idegenforgalmi Minisztérium saját hatáskörében kivizsgálta az ügyet. A minisztérium megállapítása szerint K. P. panasza a vásárlók minőségi kifogásainak intézéséről szóló 4/1978. (III.1) BkM rendelet előírásainak megfelelően került kivizsgálásra. A Fogyasztóvédelmi Főfelügyelőség eljárása jogszerű volt. 

A vizsgálat megállapításai:

Az országgyűlési biztos eljárása során azt vizsgálja, hogy a hatóság a jogszabályoknak, végső soron az Alkotmánynak megfelelően járt-e el, a hatóság intézkedése vagy intézkedésének elmulasztása okozott-e alkotmányos visszásságot. A Fogyasztóvédelmi Főfelügyelőség által készített szakvéleményekben foglaltak, illetve az eljárás során felmerült más problémák szakmai jellegű vizsgálatára az országgyűlési biztosnak nincs hatásköre.

A rendelkezésre álló iratok alapján megállapítom, hogy a panaszos beadványait a Fogyasztóvédelmi Főfelügyelség megvizsgálta, ennek során figyelembe vette a panaszos szóbeli és írásbeli panaszait is, és megtette a hatáskörébe utalt intézkedéseket. A Ipari Kereskedelmi és Idegenforgalmi Minisztérium megállapítása szerint a szakmai vizsgálat jogszerűen zajlott le. Az ügyben a panaszos jogérvényesítésével kapcsolatos mulasztás nem merült fel, nem állapítható meg tehát az, hogy az eljárt hatóságok intézkedése vagy mulasztása alkotmányos visszásságot okozott. 

A fent leírtakra tekintettel megállapítom, hogy a beadványban leírt panasz ügyében az állampolgári jogok országgyűlési biztosáról szóló 1993. évi LIX. törvény alapján nincs hatásköröm további vizsgálat folytatására.

Budapest, 1997. július 8.

Gönczöl Katalin